12. schôdza NR SR - 6.deň - B. popoludní
Dátum: 2020-09-24
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

208. Vážený pán podpredseda, ctené kolegyne, kolegovia, ja som v prvom čítaní, keď som vystúpil k tomuto návrhu zákona, hovoril o tom, že je potrebné chrániť zvieratá, že zvieratám je ubližované a že som stopercentne za to, aby sa aj legislatívne, pokiaľ je možné, upravili tieto sadzby tak, aby sme zabránili pokračujúcemu týraniu zvierat. Kritizoval som v tom návrhu zákona ale množstvo vecí, ktoré prakticky hovorili o tom, že v extrémnom výklade, v extrémnej forme výkladu, že keď vám cez noc zomrie škrečok, môžete skončiť vo väzení za to, že ste mu neposkytli adekvátnu starostlivosť, keď to potreboval. Tie paragrafy boli formulované tak vágne a tak zoširoka, že sa to naozaj dalo zneužiť. A rovnako som hovoril o tom, že keď tam bolo to ustanovenie, že nemôžete cvičiť zviera na inom zvierati, že to môže urobiť obrovské problémy pri výcviku, ja neviem, policajných psov, poľovníckych psov, pri výcviku v rôznych iných odvetviach, a preto ja som nesmierne rád, pani Zemanová, ja vám za to otvorene ďakujem, že ste prišli s tými pozmeňovacími návrhmi a tieto veci, ktoré som tu kritizoval, ste dali na pravú mieru. Jednak odstránili a z druhého hľadiska precizovali tak, že v prípade výcviku zvieraťa na inom zvierati musí byť dokázané, že išlo o tréning s cieľom nejakých tých psích zápasov, aby to skutočne nemohlo byť použité ako bič proti poľovníkom zo strany nejakých možno premotivovaných jedincov. Z tohto hľadiska, keď sa prijmú tieto pozmeňovacie návrhy zákona, som hovoril so svojimi kolegami a rozhodli sme sa, že tento váš návrh zákona podporíme, že budeme za to, aby bol prijatý, pretože nám záleží na tom, aby boli zvieratá chránené. Samozrejme, nemáme problém s tým, keď niekto zakáže psie zápasy. No kto normálny by sa pozeral na psí zápas? Čiže nemáme problém s tým, aby toto zakázané bolo. A zároveň nemáme problém s tým, aby sa sprísnili niektoré sadzby v prípade zanedbania starostlivosti o zvieratá, tak ako uvádzate v tomto návrhu zákona. A práve v tomto období, kedy celým Slovenskom naozaj letia tie reportáže strašného charakteru o tých psích zabíjačkách, iste ste to videli v Chminianskych Jakubovanoch na východe Slovenska, je skutočne potrebné otvoriť širokú debatu o tom, či zvíťazí politická korektnosť, kedy nebudete za žiadnych okolností kritizovať to, čo sa deje v osadách len preto, ja neviem, či sa bojíte, že vás označia za rasistov, alebo sa bojíte, že budete proste nejakí neprijateľní extrémisti. Neviem, čo všetko. Pýtam sa vás, môžete mi to povedať. Alebo zvíťazí zdravý rozum, spravodlivosť a právo a pôjdete tam a potrestáte tých páchateľov. Ja nevravím, že všetci príslušníci nejakých menšín týrajú zvieratá, v žiadnom prípade. Nevravím ani to, že vo všetkých osadách sa to deje, ale v mnohých sa toto deje a treba proti tomu bojovať, lebo tie zábery, ktoré ľudia vidia, to, na čo sa musia pozerať, to je niečo nechutné, to je niečo barbarské, je to primitívne a je mi úplne jedno, či to robí niekto v osade alebo v centre Bratislavy. Je to niečo, čo do 21. storočia proste nesmie patriť. A som si istý, že na tom sa tu celospoločensky zhodneme, že nikto nepríde a povie, že je normálne vyrábať zo psa masť. Toto nemôže povedať nikto zdravý, nikto rozumný a nikto normálny. A keď vidím na tom zábere, že tam majú pripraveného psa, ktorého idú stiahnuť z kože, vyvrhnúť a zjesť a príde tam polícia a veterina a povie, no my ho nemôžeme zobrať, no lebo ho nemôžeme, a nechajú ho tam, nech ho zjedia, tak ako sa mám s normálnym pokojom na toto pozerať? Ako sa majú na toto pozerať občania, keď vidia, že polícia a štátne orgány buď majú zviazané ruky alebo sú úplne neschopné? A hľadajme odpoveď na túto otázku, pretože my priamo vidíme, ako niekto ide páchať nechutný barbarský trestný čin a my mu v ňom nemôžme zabrániť. My nemôžme zabrániť tomu, aby zavraždili živú bytosť, lebo o tomto to presne je. Keď tu bol v minulom volebnom období prijímaný ten zákon, že zviera nie je vec, presne takto som vystupoval. A hovoril som, tak ako pri tom zákone v prvom čítaní, že nie je podstatné to, čo je napísané v zákone, ale podstatné je to, či aplikačná prax zabezpečuje to, že dodržiavanie tohto zákona je skutočne natoľko kvalitné, že si môžme povedať, že sa s kriminalitou bojuje. A presne to to je. Aj keď teraz prijímame tento návrh zákona, ešte to v praxi nemusí znamenať vôbec nič. Nemusí to znamenať vôbec nič, ak polícia nezačne skutočne koncepčne riešiť tento problém, mapovať túto kriminalitu, zaznamenávať si ju a ja som presvedčený o tom, že sa s týmto bojovať dá a že sa s tým bojovať musí. A myslím si alebo mám pochybnosť, alebo bojím sa skôr o to, že tá environmentálna sekcia polície proste nemá kapacity a nemá šancu bojovať s tak veľkým množstvom týchto prípadov, ktoré na východe Slovenska máme. Lebo ja som z takéhoto regiónu. Som z regiónu, kde na jednej strane patrí do prvej trojky najmenej rozvinutých okresov, a na druhej strane máme obrovský problém s týmito osadami, nie so všetkými, samozrejme. A v mnohých z nich som to videl na vlastné oči mnohokrát, keď boli zvieratá týrané a v mnohých som počul o tom a oni sa tým v podstate chvália. Na kameru vám to nepovedia, aj do televízie vám budú klamať úplne niečo iné, ale v mnohých z nich skutočne dochádza k tomu, že sa tie psy jedia a možno aj iné zvieratá, ja neviem. A proti tomu sa je potrebné postaviť. Čiže, pani Zemanová, neberte túto rozpravu ako nejaký útok voči vám. Ja som povedal, my ten návrh zákona v takomto znení podporíme. Tie veci, s ktorými sme nesúhlasili, ktoré mi prišli absurdné, tie ste dali preč, to je výborné a sme pripravení zahlasovať za tento návrh zákona, ale ja úprimne chcem, a preto tu stojím, aby sa tým zvieratám pomohlo. Aby toto týranie nepokračovalo, aby sme sa nemuseli pozerať na to, ako sa tu niekto správa ako primitív z praveku a vysmieva sa nám do tváre, že aj tak mi nič nemôžete, ja si tu môžem zabíjať psy, mačky, hocičo a smiať sa vám do tváre, ešte aj keď je na videu, na videu, ako sťahuje toho psa z kože, aj tak mu nič nemôžeme. Tak jednoducho toto takto ďalej ísť nemôže. Preto tu stojím a preto dúfam, že mi poskytnete odpovede na tieto otázky a aspoň mi dáte nejaké zabezpečenie, teda nie zabezpečenie, ubezpečenie vašimi slovami, že sa s týmto problémom aj vďaka tomuto návrhu zákona možno niečo pohne a zároveň, že možno vy, lebo ja som dnes dal interpeláciu na ministra vnútra, kde som sa ho presne na tieto veci pýtal. Ja ju potom zverejním, môžete si ju prečítať. A dúfam, že vy budete aktívne komunikovať ako predkladatelia tohto návrhu zákona práve s ministrom vnútra, ktorý to má v kompetencii, má tú políciu pod sebou a môže s tým niečo robiť. Lebo vieme, že minulé vedenia tohto rezortu s týmto reálne nič nerobili, lebo inak by to nebolo v takom stave, ako to je. A pomôžete tomu, aby sme nepozerali ďalšie takéto reportáže, aby sme zase nemuseli vidieť, ako tieto zvieratá trpia a aj keď viem, že sa to úplne zastaviť nedá, nikdy neeliminujeme kriminalitu na úplnú nulu, to je proste utópia, to je sen, ale aby sme väčšinu týchto páchateľov konečne poslali tam, kam patria, a to je za mreže. Ďakujem veľmi pekne.